Markus Oden

Markus Oden (s. 19. heinäkuuta 2001 Tacoma, Washington, Yhdysvallat) on suomalainen jääkiekkoilija, joka pelaa Mestis-joukkue Iisalmen Peli-Karhuissa. Hän on pelipaikaltaan oikea laitahyökkääjä. Oden laukoo oikealta ja hänellä on myös syntymämaansa Yhdysvaltain kansalaisuus.

 Ura 
Oden syntyi Yhdysvaltojen Tacomassa. Hän harrasti lapsena ensin katulätkää, jonka myötä Oden innostui jääkiekkoilusta, jonka hän aloitti Spokane Junior Chiefsissa. Oden pelasi sittemmin isoveljensä Joonaksen kanssa myös kanadalaisessa juniorijoukkueessa. Veljesten vanhemmat erosivat kuitenkin Markuksen ollessa 11-vuotias, jolloin lapset muuttivat äitinsä Minnan mukana tämän kotimaahan Suomeen. Perhe päätti muuttaa Haukiputaalle, sillä naapurikunta Oulussa toimii kansainvälinen koulu. Veljekset jatkoivat jääkiekkoilua Haukiputaan Ahmojen junioreissa. Markus siirtyi D-juniori-ikäisenä Oulun Kärppiin. Kesken kauden Odenin perhe muutti kuitenkin halvempien kuukausimaksujen perässä äitinsä kotiseudulle Kouvolaan ja veljekset siirtyivät KooKoon C-nuoriin.

Kaudella 2016–2017 Oden oli C-nuorten SM-karsinnoissa KooKoon paras maalintekijä 25 osumallaan. C-nuorten SM-sarjassa hän oli tehoilla 25+7=32 joukkueen paras pistemies ja maalintekijä. Oden sijoittui koko sarjan maalipörssissä toiseksi edellään vain KJT-Haukkojen Aleksi Friman sekä jakoi pistepörssin viidennen sijan neljän muun pelaajan kanssa. Kaudella 2017–2018 hän oli tehoilla 26+18=44 KooKoon B-nuorten paras maalintekijä ja toiseksi paras pistemies Aleksi Soijärven jälkeen. Oden sijoittui koko B-nuorten SM-sarjan maalipörssissä kolmanneksi ja jakoi pistepörssin kymmenennen sijan joukkuetoverinsa Mathias Hännisen kanssa. Kaudella 2019–2020 hän oli tehoilla 20+14=34 KooKoon A-nuorten paras maalintekijä Olli Korhosen kanssa ja sijoittui joukkueen sisäisessä pistepörssissä kolmanneksi.

Kaudeksi 2020–2021 Oden siirtyi Mikkelin Jukurien U20-joukkueeseen. Hän oli tehoilla 21+20=41 joukkueen paras maalintekijä ja toiseksi paras pistemies Kalle Matikaisen jälkeen. Oden sijoittui koko U20 SM-sarjan alku- ja runkosarjan yhdistetyssä maalipörssissä kuudenneksi. Hän harjoitteli syksyllä 2020 myös seuran SM-liigajoukkueen mukana. Oden teki joukkueessa liigadebyyttinsä 5. tammikuuta 2021 vieraissa Oulun Kärppiä vastaan. Hänet merkittiin heti Jukurien ykkösketjun oikeaan laitaan Anssi Löfmanin ja Jesper Piitulaisen viereen. Oden sai ottelussa jääaikaa 17.20 minuuttia ja hän sai myös syöttöpisteen Piitulaisen tekemään 1–1-tasoitusmaaliin. Ottelu eteni voittomaalikilpailuun, jossa Oden sai yrittää maalintekoa Jukureista ensimmäisenä, mutta hän ei kuitenkaan onnistunut maalinteossa. Liigauransa avausmaalin Oden teki viidennessä ottelussaan 23. helmikuuta 2021 Pelicansia vastaan. Kaikkiaan hän pelasi kauden aikana SM-liigassa yhdeksän runkosarjaottelua tehopistein 1+1=2.

Oden aloitti kauden 2021–2022 Jukurien U20-joukkueessa, mutta hän nousi syksyn mittaan vakituisemmin seuran SM-liigajoukkueen kokoonpanoon. Oden teki liigauransa ensimmäisen kypärätempun 10. joulukuuta 2021 Hämeenlinnan Pallokerhoa vastaan. Hänen ensimmäinen maalinsa jäi Jukureiden 6–0-voittoon päättyneen ottelun voittomaaliksi. Jorma Koljonen valitsi Odenin ottelun Alumnien tähtien ykköstähdeksi. Kaikkiaan hän pelasi varsinaisen tulokaskautensa aikana 45 runkosarjaottelua tehopistein 10+7=17 ja seitsemän pudotuspeliottelua ilman tehopisteitä. Tammikuussa 2022 Jukurit käytti Odenin sopimuksessa olleen option ja teki vuoden mittaisen jatkosopimuksen hänen kanssaan. Kaudella 2022–2023 Oden pelasi myös yhden ottelun lainalla Mestis-joukkue Heinolan Peliitoissa lokakuussa 2022. Huhtikuussa 2023 hän teki Jukurien kanssa vuoden mittaisen jatkosopimuksen.

Lokakuussa 2023 Jukurit lainasi Odenin kahden ottelun ajaksi Mestis-joukkue Tuton riveihin. Myöhemmin samassa kuussa Jukurit lainasi hänet alustavasti kahden ottelun mittaisella sopimuksella Kiekko-Espooseen, kuten taas viikkoa myöhemmin. Marraskuussa Jukurit vuoksi Odenin Kiekko-Espooseen kuukauden mittaisella sopimuksella. Hän pelasi joukkueessa kaikkiaan 11 ottelua. Odenin rooli Jukureissa jäi lopulta pieneksi ja hän pelasi alkukaudella 2023–2024 viisi SM-liigaottelua. Joulukuussa 2023 Odenin sopimus seuran kanssa purettiin yhteisymmärryksessä ja hän siirtyi loppukauden kattavalla sopimuksella Ruotsin toiseksi korkeimmalle sarjatasolle HockeyAllsvenskan-joukkue Västeråsiin.

Kaudeksi 2024–2025 Oden palasi SM-liigaan ja siirtyi vuoden mittaisella sopimuksella Turun Palloseuraan. Hänen sopimuksensa sisälsi syyskuun loppuun asti kestävän koeajan. Oden pelasi alkukaudella neljä ottelua, kunnes hän loukkaantui. Lokakuun vaihteessa TPS tiedotti, että päätöstä Odenin jatkosta siirrettiin hänen päästessä täyteen pelikuntoon. Oden ei lopulta jatkanut seurassa ja hän siirtyi lokakuun lopulla ottelukohtaisella sopimuksella Mestis-joukkue Joensuun Kiekko-Poikiin. Oden pelasi siellä vain kaksi ottelua, kunnes marraskuussa hän siirtyi lyhytaikaisella, alustavasti 22. joulukuuta asti kestävällä sopimuksella Tanskan Metal Ligaenin Odense Bulldogsiin. Vajaa viikko ennen lyhyen sopimuksensa päättymistä Odenin sopimusta seuran kanssa jatketiin kauden loppuun. Hän voitti kauden päätteeksi Tanskan-mestaruuden. Toukokuussa Oden teki Bulldogsin kanssa vuoden mittaisen jatkosopimuksen.

Kesken kauden 2025–2026 Oden jätti Bulldogsin ja hän siirtyi helmikuussa 2026 loppukauden kattavalla sopimuksella Mestis-joukkue Iisalmen Peli-Karhuihin. Seuran kehityspäällikkö Niko Härkösen mukaan Oden hankittiin ensisijaisesti paikkaamaan Veikka Halosen loukkaantumista.

 Muuta 
Odenin isoveli Joonas pelaa hyökkääjänä KooKoon SM-liigajoukkueessa. Veljesten isä on yhdysvaltalainen ja äiti suomalainen. Minna-äidin tarina on kerrottu Yle TV2:n Tuhkimotarinoita-sarjan jaksossa ”Minna – Lätkä-äidin uuvuttava lupaus” (2020). Veljekset puhuvat äidinkielenään englantia.

Markus Oden harrasti lapsena myös jalkapalloa ja painia.

 Tilastot 
 2018–2019  KooKoo  A-SM  46  10  11  21  8  –  –  –  –  – 2019–2020  KooKoo  A-SM  49  20  14  34  16  –  –  –  –  – 2020–2021  Jukurit  U20-SM  35  21  20  41  2  3  0  0  0  0   Jukurit  SM-liiga  9  1  1  2  0  –  –  –  –  – 2021–2022  Jukurit  U20-SM  7  1  1  2  10  –  –  –  –  –   Jukurit  SM-liiga  45  10  7  17  0  7  0  0  0  0 2022–2023  Jukurit  U20-SM  11  3  4  7  4  –  –  –  –  –   Jukurit  SM-liiga  40  9  7  16  2  –  –  –  –  –   Peliitat  Mestis  1  0  1  1  0  –  –  –  –  – 2023–2024  Jukurit  SM-liiga  5  1  2  3  0  –  –  –  –  –   Tuto  Mestis  2  1  1  2  0  –  –  –  –  –   Kiekko-Espoo  Mestis   11  3  7  10  0  –  –  –  –  –   Västerås IK  Allsv.  24  2  1  3  2  –  –  –  –  – 2024–2025  TPS  SM-liiga  4  0  1  1  0  –  –  –  –  –   JoKP  Mestis  2  0  1  1  0  –  –  –  –  –   Odense Bulldogs  Tanska  28  12  2  14  2  17  6  5  11  2 2025–2026  Odense Bulldogs  Tanska  23  8  9  17  6  –  –  –  –  –   IPK  Mestis                     5 kautta  yhteensä  SM-liiga  103  21  18  39  2  7  0  0  0  0 2 kautta  yhteensä  Tanska  51  20  11  31  8  17  6  5  11  2 1 kausi  yhteensä  Allsv.  24  2  1  3  2  –  –  –  –  – 5 kautta  yhteensä  Mestis  16  4  10  14  0  –  –  –  –  –

 Lähteet 

 Viitteet 

Luokka:Suomalaiset jääkiekkoilijat
Luokka:Yhdysvaltalaiset jääkiekkoilijat
Luokka:Amerikansuomalaiset henkilöt
Luokka:Vuonna 2001 syntyneet
Luokka:Elävät henkilöt